Matriekvraestel in agt provinsies lek uit | Maroela Media
Talle leerders in agt van die land se nege provinsies het Maandag die uitgelekte wiskunde 2-vraestel in die matriekeindeksamen in 'n WhatsApp-boodskap ontvang ure voordat die vraestel geskryf is.
Die oorskryf van dié vraestel is egter in dié stadium die heel laaste opsie, het Angie Motshekga, minister van basiese onderwys, Woensdag in Pretoria die versekering gegee.
"Ons sal dit slegs oorweeg indien die hele eksamen in die gedrang is."
Die departement het sy teleurstelling met die uitgelekte vraestel te kenne gegee. 'n Ondersoek is reeds van stapel gestuur om in samewerking met die Valke die oorsprong van die uitgelekte vraestel, asook die aantal leerders wat die vraestel vooraf ontvang het, te bepaal.
Daar word in dié stadium vermoed dat 'n volwassene of volwassenes die vraestel tussen Sondagmiddag en Sondagaand laat uitlek het, sê dr. Rufus Poliah, hoofdirekteur van assessering by die departement.
Elijah Mhlanga, departementele woordvoerder, het Maandag om 01:37 'n e-pos met die vraestel van 'n universiteitstudent van Johannesburg ontvang. Die student, verbonde aan 'n nieregeringsorganisasie wat leerders bystaan, het boodskappe van vier leerders in Gauteng ontvang met vrae rakende die uitgelekte vraestel.
Mhlanga het omstreeks 07:20 vir Poliah genader. Teen 07:45 is daar bevestig dat die vraestel wel eg is. Motshekga en ander belanghebbendes is omstreeks 07:50 oor die uitgelekte vraestel ingelig.
Angie Motshekga gedurende Donderdag se mediakonferensie. (Foto: GCIS)
Daar is later vasgestel dat die uitgelekte vraestel ook nie net tot Limpopo en Gauteng beperk was nie.
Dit is egter steeds nie duidelik waar die vraestel uitgelek het nie.
"Ons kan in dié stadium bevestig dat daar groepe leerders is wat deel was van verskillende sosialemediagroepe wat toegang tot die vraestel in agt van die nege provinsies gehad het."
Die ondersoekspan is aangesê om teen 30 November vas te stel presies hoeveel leerders vooraf toegang tot die vraestel gehad het.
"Ons kan nie sê dat die vraestel nasionaal uitgelek het nie, want dit sal beteken dat alle leerders toegang tot die vraestel gehad het."
Forensiese oudits sal gedurende die merk van die vraestel in al nege provinsies gedoen word.
Motshekga het daarop gewys dat matrieks wat hulle skuldig maak aan oortredings wat verband hou met eksamens tot drie jaar lank verbied kan word om weer die matriekeindeksamen af te lê.
Matrieks en Covid-19
Intussen toets tussen twee en vyf matriekleerders in dié stadium daagliks positief vir Covid-19.
Verlede Donderdag het altesaam 93 leerders egter op dieselfde dag positief vir die virus getoets.
Poliah het daarop gewys dat meer as 900 000 leerders op dié betrokke dag óf wiskunde óf wiskundegeletterdheid geskryf het.
In die Oos-Kaap het 53 leerders reeds positief getoets terwyl 23 leerders in die Vrystaat die koronavirus midde die eksamen opgedoen het.
In die Francis Baard-distrik in die Oos-Kaap is 'n kandidaat in die hospitaal opgeneem met Covid-19. Die leerder het egter daarop aangedring om die vraestel te skryf. Die leerder was swak en is meer tyd gegun en het die vraestel voltooi.
Dit is dag 11 van die matriekeindeksamen.
Altesaam 83 van 216 vraestelle is in dié stadium reeds geskryf.
Altesaam 1 058 699 kandidate skryf vanjaar die matriekeindeksamen.
Die eksamen word in 8 200 lokale oor die hele land geskryf.
Die laaste vraestel word op 15 Desember geskryf.
Die vraestelle word vanaf 4 Januarie deur 45 000 nasieners by altesaam 180 nasiensentrums nagesien.
Die matriekuitslae word op 22 Februarie bekend gemaak. Die skole sal dus vir die eerste keer ooit heropen voordat die matriekuitslae bekend gemaak is.
basiese onderwys eindeksamen In die nuus Matrieks
Daai een sin maak nie sin nie. "Intussen toets tussen twee en vyf leerders daagliks positief" 2 en 5 uit wat of hoeveel toets dan positief? Ek verstaan nie.
Die uitlek van die vraestel gaan nie veel verskil maak nie. Skoolstandaarde is lankal baie laag. Omtrent alle leerders word in elk geval deurgesit. Geskiedenis was my sterk vak op skool in die ou SA. Dit was moeilik en geringe foute kon lei tot maak of breek situasies. Dis vandag só 'n maklike vak dat dit nie eens "feature" op DSTV se learning channels nie. Geografie was my ander sterk vak. Ook moeilik. Dis darem nog op die learning channel, maar baie maklik. 35 jaar ná matriek kon ek meeste vrae sommer so, uit my kop uit, reg beantwoord. 'n… Lees meer »
Daar bestaan feitlik geen faset van die samelewing meer wat nie korrup is nie. En dít is die voorbeeld wat die jeug kry en wat die meeste van hulle as die norm beskou. Suid-Afrika is verrot tot in sy kern! Diegene wat 'n eerlike pad wil stap, veg al hoe meer
… teen 'n oormag.
Ek sal nederig om verskoning vra as daar een of ander sinvolle logistieke antwoord is, maar hoekom word daar eers op 4 Januarie begin om vraestelle te merk?
Kan dit nie al begin gebeur soos en wanneer vraestelle klaar geskryf is nie? Teen die 15 Desember is daar dan die minimum oor om te merk en kan leerlinge ten minste begin Januarie weet wat hul toekoms se vooruitsigte is.